《李季常汪公干移居北园和季常》
明代·黎民表

匡济知无术，年来学闭关。清时难再得，白发任相拚。

龙卧无高辙，鸡栖止半间。未论今日是，谁喜一生閒。

北户凉初入，南营静可扳。圜中脩净业，城里见青山。

但取襟期在，宁知步履艰。应门期独鹤，策杖代双鬟。

酒自赊来得，书从借不还。栖迟惭下榻，谈笑得开颜。

更喜新诗就，烦君细细删。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。